L-eks Ministru Konrad Mizzi kiteb fuq Facebook li kemm hu kif ukoll l-avukati tiegħu jinsabu disponibbli biex jattendu għal-laqgħa tal-Kumitat tal-Kontijiet Pubbliċi (PAC) fi kwalunkwe ġurnata minn nhar l-Erbgħa 3 ta' Novembru 'l quddiem. Din mhux l-ewwel darba li Mizzi ġie msejjaħ minn dan il-Kumitat biex iwieġeb għall-mistoqsijiet dwar il-kuntratt tal-proġett tal-Electrogas. Fis-6 ta' Ottubru, hu rrifjuta li jixhed quddiem il-Kumitat billi qal li l-laqgħa kienet biss "eżerċizzju partiġġjan kontra proġett li ġab ħafna benefiċċji lill-poplu Malti u Għawdxi". Mizzi jirrifjuta għal ewwel darba… Konrad Mizzi jirrifjuta jidher quddiem il-Kumitat tal-Kontijiet Pubbliċi Wara li ġie deċiż li Mizzi xorta kellu jidher quddiem il-Kumitat fl-20 tax-xahar, hu kien qal oriġinarjament li kien se jattendi biex jixhed imma ftit wara, biddel fehemtu u qal li mhux se jattendi minħabba li l-avukat tiegħu ma kienx disponibbli. u għat-tieni darba: Konrad Mizzi jerġa' ma jixhidx quddiem il-Kumitat tal-Kontijiet Pubbliċi Il-proġett tal-Electrogas kien qed jiġi investigat mill-ġurnalista Daphne Caruana Galizia li nqatlet fl-2017 u kien spiċċa fiċ-ċentru tal-allegazzjonijiet ta' korruzzjoni. Fost l-individwi li ġew investigati b'rabta ma' dan il-kuntratt hemm in-negozjant Yorgen Fenech u l-kumpanija tiegħu f'Dubaj 17 Black kif ukoll il-kumpaniji fil-Panama li kienu nfetħu mill-eks Ministru Konrad Mizzi u l-eks chief of staff f'Kastilja Keith Schembri. Cassola jitlob investigazzjoni fuq Mizzi Il-kandidat indipendenti Arnold Cassola talab lill-Kummissarju għall-Istandards fil-Ħajja Pubblika, George Hyzler, biex jinvestiga l-aġir ta' Mizzi. "Qatt ma tlabtek tinvestiga lill-Konrad Mizzi dwar kif seraqna bl-Electrogas, bil-Vitals, bil-Impjant ta' Mozura fil-Montenegro għax kieku kien ikollok titlaq kollox u tiddedika ħajtek għal dawn il-frodi kolossali," qal Cassola fl-ittra tiegħu lil Hyzler. Hu semma' li kull ċittadin Malti għandu l-obbligu li jidher quddiem il-PAC jekk jiġi mitlub jagħmel dan imma Mizzi qed jabbuża mill-privileġġ parlamentari biex jiskappa' mill-Kumitat. Cassola qal li l-aġir ta' Mizzi huwa insult għall-Parlament u għall-poplu Malti u li l-Kummissarju m'għandux iħalli lil Mizzi jitmejjel bil-pajjiż aktar. Ieqaf insulenta lill-poplu Malti – Repubblika L-NGO Repubblika appellat lil Mizzi biex jieqaf "jinsulenta lill-poplu Malti u jrabbi sinsla u jidher quddiem il-Kumitat." Hi qalet li hu għandu jirrispondi għal għemilu bħala Ministru għaliex "jekk hu innoċenti, ma jaħrabx". Repubblika talbet lill-Parlament, lill-Prim Ministru, lill-Oppożizzjoni u lis-Speaker biex jieħdu pożizzjoni ċara biex Mizzi ma jkollux għażla ħlief li jidher quddiem il-Kumitat. Hi talbet lill-Kummissarju tal-Pulizija biex jagħmel dmiru u jressaq kull politiku Malti li kien involut fis-serq tal-poplu Malti. "Jekk ma jagħmlux hekk, huma qed jonqsu minn dmirijithom u qed isiru kompliċi ma' Konrad Mizzi fil-ħabi u fil-korruzzjoni," ikkonkludiet l-NGO. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61792aeec930e_rand.td-a-rec-img{text-align:left}.td_uid_3_61792aeec930e_rand.td-a-rec-img img{margin:0 auto 0 0}